《高阳台 年年小池左侧秋海棠盛开，今花时过亦，红苞寂然，赋此寓感》
清代·钱湘

叶碧低遮，花红散缀，年年深护秋阴。倩影含娇，亭亭照出波心。

西风又是花时节，倚雕栏、消息重寻。一日间，几度徘徊，几遍沉吟。

芳魂一缕知何处，但苔深静掩，雨细斜侵。空自凄凉，早秋望到而今。

名花应怕人肠断，只这番、肠断偏深。待重新、洒向阶前，清泪涔涔。

作者简介：钱湘，字季萍，武进人，赵仁基室。